KAMEELDORING: Sterre skyn bo almal | Netwerk24
KAMEELDORING: Sterre skyn bo almal
Deur Helena Barnard 10 September 2020 06:02
Daardie jare was die dorp 'n ver plek. Die 30 kilometer tot daar, voor in Pa se Jeep-bakkie, was nimmereindigend.
Hy het altyd 'n geduldige spoed gehandhaaf en nie veel gepraat nie. Soms het hy so in die stilte met die een hand beduie asof hy 'n driftige gesprek voer.
Met stowwerige kaalvoete het die kinders mekaar geskop-skop en daaroor gegiggel.
Eers dekades later sou hulle verstaan dat sake uitgepluis kan word agter die stuurwiel van 'n voertuig met 'n oop pad voor jou.
Die plaaskinders was haastig om in die dorp te kom waar nuwe avontuur gewag het.
Soos om op die somerwarm sypaadjies van een koeltekol na 'n ander te spring. Om in die Boerewinkel kwylend na die verskillende kleure lekkergoed agter glasafskortings te kyk.
En die heel lekkerste: om voor die terugkeer plaas toe "één iets" by die kafee te kon kies. Gewoonlik was dit 'n taai, pienk springmieliebol, of 'n oranje lemoenroomys.
Die wonderlikste van dorp toe gaan was oom Fasie se inry op 'n naweekaand. Vir die kinders, wat net aan kers- en lamplig gewoond was, was die dorp se elektriese ligte reeds iets om na uit te sien. 'n Mens kon jou kop heen en weer swaai sodat die liggies sulke sig-sag-strepe maak.
Maar telkens was daar nie geld vir die inry nie.
Dan het Ma donkeraand 'n kombers op die grasperk oopgegooi. Daarna het almal in 'n ry op die kombers gelê en Pa het vertel dat sterre ewe helder bo almal skyn. Maar baie sien dit nie raak nie, het hy gesê.